- I sne står Boelt og busk i skjul. Sådan skriver en vaks seer til TV2/Nord om det billede, han har sendt ind. Billedet viser en valgplakat fra den kommunale valgkamp af Hjørring Kommunes borgmester Arne Boelt. Plakaten er at finde på Lendumvej i Lendum. En af naboerne til plakaten så den da også gerne forsvinde. - Jeg synes, det er en skam, for nu har vi fået lavet sådan en pæn indkørsel til byen. Så sidder der sådan et fjæs derhenne. Det kunne vi jo godt undvære, siger Jørgen Burholt. Efter valget i november sidste år truede kommunen ellers med bøder til de politikere, der ikke fik ryddet ordentligt op efter sig. Men borgmester Arne Boelt tager hele historien med ophøjet ro, og han afviser, at det kanonvalg han fik, har fået kommunen til at lukke øjnene for hans plakat i Lendum. - Jeg tror, de ville have nydt at kunne give mig en bøde, for der er nogen her, der godt kan lide at have sådan en joke med, at kunne de lige få ram på chefen, så havde det været fint. Men de har nok ikke set den, siger Arne Boelt. Har du også spottet nogle glemte valgplakater fra valgkampen, så kan du også sende et billede eller et tip gennem TV2/Nords hjemmeside.
En seer har spottet en valgplakat i Lendum, der ikke er blevet fjernet efter kommunalvalgkampen i efteråret.